**ELŐTERJESZTÉS**

**Körmend Város Önkormányzata Képviselő-testületének 2023. március 30-i ülésére**

**Tárgy:** az állattartás helyi szabályairól szóló 6/2004. (III. 1.) önkormányzati rendelet hatályon kívül helyezése

Tisztelt Képviselő-testület!

Az Önkormányzat 2004-ben alkotta meg az állattartás törvényben nem szabályozott kérdéseinek rendezése érdekében az állattartás helyi szabályairól szóló 6/2004. (III. 1.) rendeletét, amely több alkalommal módosításra került.

A rendelet elfogadása óta eltelt időszakban az állattartás, állatvédelem témakörében több magasabb szintű jogszabály (törvény, Kormányrendelet, miniszteri rendelet) is született, amelyek egyre átfogóbban szabályozták a területet. Ezért az önkormányzati rendelet több szakasza is hatályon kívül helyezésre került korábban.

A jogalkotásról szóló 2010. évi CXXX. törvény (továbbiakban: Jat.) értelmében magasabb szintű jogszabályban rögzített rendelkezéssel ellentétes szabály nem állapítható meg, illetve a rendelkezés nem ismételhető meg alacsonyabb szintű jogszabályban.

Tekintettel arra, hogy az állattartás témakörét az állatok védelméről és kíméletéről szóló törvény, a kedvtelésből tartott állatok tartásáról és forgalmazásáról szóló Kormányrendelet, valamint az állattenyésztésről szóló Kormányrendelet, illetve további ágazati jogszabályok átfogóan szabályozzák, a helyi szabályozás szükségtelen. Erre tekintettel a rendelet hatályon kívül helyezését javaslom.

A jogalkotásról szóló 2010. évi CXXX. törvény 22.§-a értelmében a jegyző gondoskodik arról, hogy az elavult, szükségtelenné vált jogszabály hatályon kívül helyezése megtörténjen.

A fentiek szerint előkészítésre került a hatályon kívül helyező rendelet tervezete, melyet a Képviselő-testület az előterjesztés mellékleteként megismerhet.

Kérem a Képviselő-testületet, hogy döntsön az önkormányzati rendelet hatályon kívül helyezéséről.

**Előzetes hatásvizsgálat:**

Társadalmi hatás: a rendelet megalkotásának társadalmi hatása nincs.

Gazdasági hatás: a rendelet megalkotásának gazdasági hatása nincs.

Költségvetési hatás: a rendelet megalkotásának nincs költségvetési hatása.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotása a magasabb szintű jogszabályoknak való megfelelés miatt indokolt.

Körmend, 2023. március 21.

**Bebes István**

**polgármester**

**Körmend Város Önkormányzata Képviselő-testülete ……/2023. (III. ….) önkormányzati rendelete**

**az állattartás helyi szabályairól szóló 6/2004. (III. 1.) önkormányzati rendelet hatályon kívül helyezéséről**

Körmend Város Önkormányzatának Képviselő-testülete a jogalkotásról szóló 2010. évi CXXX. törvény 10.§ (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§** Hatályát veszti az állattartás helyi szabályairól szóló 6/2004. (III. 1.) önkormányzati rendelet.

**2.§** E rendelet a kihirdetését követő napon lép hatályba és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2023. március …. napján.

**dr. Stepics Anita**

**jegyző**

**INDOKOLÁS**

**az állattartás helyi szabályairól szóló 6/2004. (III. 1.) önkormányzati rendelet hatályon kívül helyezéséről szóló ……/2023. (III. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Az állattartás, állatvédelem tárgykörében az önkormányzati rendelet elfogadása óta eltelt időszakban több Kormányrendelet, miniszteri rendelet is született, amelyek a területet átfogóan szabályozzák. Tekintettel arra, hogy magasabb szintű jogszabályban rögzített rendelkezések nem ismételhetők meg helyi szinten, továbbá azoktól eltérő, azzal ellentétes szabályozás nem alkotható, az önkormányzati rendelet hatályon kívül helyezése szükséges és indokolt.

**RÉSZLETES INDOKOLÁS**

**1.§-hoz**

A vonatkozó jogszabályi rész a hatályon kívül helyezéséről rendelkezik.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.